ડૉ. કલામ બિચારા એક વિજ્ઞાની હતા. આથી તેમણે પોતાના આ કાર્યક્રમોમાં ક્યાંય જ્ઞાતિવાદને નાબૂદ કરવાનો વિચાર કર્યો નહીં. ભારતમાં જ્ઞાતિવાદનાં મૂળિયાં એ હદે ઊંડાં પ્રસરેલાં છે કે તેને અવગણીને કોઈ પણ ક્ષેત્રના વિકાસ કરવી અશક્યવત્‍ બની રહે. ભલાભોળા, નિર્દોષ, સહેજ ભણેલા અને વર્ષોથી શહેરમાં કોચલાયુક્ત જીવન વ્યતિત કરતા નાગરિકોનો મોટો વર્ગ માને છે કે હવે જ્ઞાતિવાદ જેવું કશું રહ્યું જ નથી અને તેનું પૂંછડું પકડી રાખવાનો અર્થ નથી. બહુ બહુ તો તેઓ એટલો સ્વીકાર કરે કે ગામડામાં એવું હોય તો હોય, બાકી શહેરમાં એવું કશું છે નહીં. આવા વર્ગની વિચારમુગ્ધતા તરફ એક બાજુ હસવાને બદલે દયા આવે, સાથે એમ પણ થાય કે તેઓ વિચારે છે એમ હોત તો કેટલું સારું થાત!